Розалин Картер

Элеанор Розалин Смит Картер (англи. Eleanor Rosalynn Smith Carter; 1927 оны 8-р срын 18-нд АНУ-ын Жоржиа мужийн августа Плейнс хотод төрсөн—2023 оны 11-р сарын 19-нд Жоржия мужийн Плейнс хотод нас барсан) — АНУ-ын Ерөнхийлөгч Жимми Картерын эхнэр, 1977 оны 1-р сарын 20-ноос 1981 оны 1-р сарын 20-ны хооронд АНУ-ын тэргүүн хатагтай байсан.

 Намтар 
Элеонор Розалин Смит 1927 онд АНУ-ын Жоржиа мужийн Плэйнс хотод төрсөн. Түүний эцэг фермер байсан бөгөөд өөрийн гэсэн авто засварын газартай, эх нь оёдолчин байжээ. Элеонор охиныг 13 настай байхад эцэг нь цусны хорт хавдраар нас баржээ. Розалин гэр бүлийн ууган хүүхдийн хувьд эхдээ эрэгтэй, эмэгтэй хоёр дүүгээ өсгөхөд нь тусалдаг байна. Ахлах сургуулиа төгсөөд коллежид элсэн орсон ч удалгүй сургуулиа орхисон юм.

Хэдийгээр ирээдүйн нөхөр болох Жимми Картерын гэр бүлийг эртнээс мэддэг байсан ч Розалин Смит 1945 он хүртэл Жимми Картертай уулзаагүй байжээ. Тэд 1946 оны 7-р сард гэрлэж дөрвөн хүүхэдтэй болсон. Хүү Жон Уильям "Жек" (1947 онд төрсөн), Жеймс Эрл "Чип" (1950 онд төрсөн), Доннелл Жеффри "Жефф" (1952 онд төрсөн), охин Эми Линн (1967 онд төрсөн). 1953 онд Ж.Картер тэнгисийн цэргийн албаа орхиж, талийгаач эцгийнхээ ажлыг үргэлжлүүлж, самрын тариалан эрхэлжээ. Розалин нягтлан бодох бүртгэлийн ажлыг хариуцаж, түүний бизнесийн түнш болжээ. Картер хожим нь түүний хамгийн том амжилт бол Розалинтай гэрлэсэн гэж хэлсэн байдаг юм.

1962 онд Жимми Картер Жоржиа мужийн Сенатад сонгогдож, 1970 онд мужийн захирагч болжээ. Тэр цагаас хойш Розалин улс төрд идэвхтэй оролцох болсон. Эхэндээ тэрээр энэхүү шинэ үүргээсээ бага зэрэг эмээж байсан ч удалгүй дотоод, гадаадын төлөөлөгчдийг хүлээн авч, олон нийтийн арга хэмжээнд оролцож, ёслолын арга хэмжээнд оролцож идэвхитэй эхлэв. Тэрээр энэ үеэс сэтгэцийн өвчтэй хүмүүст туслахад гол анхаарлаа төвлөрүүлжээ.

1975 онд Картер ерөнхийлөгчийн сонгуульд нэр дэвших талаар бодож эхэлжээ. Нөхрийнхөө санаа бодлыг дэмжиж, Розалин улс орон даяар аялах үеэрээ сонгуулийн сурталчилгаанд идэвхтэй оролцож эхэлсэн байна. Сонгуульд ялсан Картер 1977 оны 1-р сарын 20-нд ерөнхийлөгчийн тангараг өргөх үеэр Розалинн Картер нөхөртэйгээ хөтлөлцөн Цагаан ордон руу орсон юм.